b'\n_START_ARTICLE_\nVolna (sanomalehti)\n_START_PARAGRAPH_\nVolna (ven. \xd0\x92\xd0\xbe\xd0\xbb\xd0\xbd\xd0\xb0\xcc\x81, suom. \xe2\x80\x9dAalto\xe2\x80\x9d) oli Helsingiss\xc3\xa4 vuosina 1917\xe2\x80\x931918 ilmestynyt ven\xc3\xa4j\xc3\xa4nkielinen bol\xc5\xa1evikkien sanomalehti. Se oli tarkoitettu l\xc3\xa4hinn\xc3\xa4 Viaporin merilinnoituksessa palvelleille It\xc3\xa4meren laivaston sotilaille. Elokuusta 1918 l\xc3\xa4htien lehden nimen\xc3\xa4 oli Priboi (ven. \xd0\x9f\xd1\x80\xd0\xb8\xd0\xb1\xd0\xbe\xcc\x81\xd0\xb9, \xe2\x80\x9dRantatyrsky\xe2\x80\x9d)._NEWLINE_Lehden perustivat helmikuun vallankumouksen j\xc3\xa4lkeen Suomeen saapuneet Ven\xc3\xa4j\xc3\xa4n sosialidemokraattisen ty\xc3\xb6v\xc3\xa4enpuolueen Helsingin neuvoston j\xc3\xa4senet, joihin kuuluivat muun muassa Nikolai Antipov, Aleksander Iljin-Genevski ja Boris \xc5\xbdemt\xc5\xa1u\xc5\xbein. Kuudesti viikossa ilmestynytt\xc3\xa4 lehte\xc3\xa4 toimitettiin ja painettiin bol\xc5\xa1evikkien Mariankadulla sijainneessa toimistossa. Sen levikki oli noin 7\xc2\xa0000 kappaletta._NEWLINE_Ven\xc3\xa4j\xc3\xa4n v\xc3\xa4liaikainen hallitus lakkautti lehden hein\xc3\xa4kuussa 1917 Pietarissa tapahtuneen kansannousun j\xc3\xa4lkeen. Samalla pid\xc3\xa4tettiin Volnan toimituskuntaan kuuluneet Vladimir Antonov-Ovsejenko ja Mihail Ro\xc5\xa1al, joista j\xc3\xa4lkimm\xc3\xa4inen toimi my\xc3\xb6s Helsingin neuvoston sihteerin\xc3\xa4. Bol\xc5\xa1evikit yrittiv\xc3\xa4t jatkaa lehden painamista Suomen senaatin kirjapainossa, mutta v\xc3\xa4liaikaista hallitusta kannattaneet viranomaiset onnistuivat sulkemaan koko kirjapainon. Lyhyen tauon j\xc3\xa4lkeen lehti alkoi ilmesty\xc3\xa4 uudelleen nimell\xc3\xa4 Priboi. Sit\xc3\xa4 julkaistiin kolmesti viikossa helmikuuhun 1918 saakka. Kaikkiaan lehti\xc3\xa4 ilmestyi yhteens\xc3\xa4 88 numeroa.'